Et relativt kraftigt skælv tidligt i morges ud for kysten ved Thyborøn kunne mærkes i Hurup. Skælvet målte 3,4 på Richterskalaen og kunne måles i det sydlige Norge og det nordlige Tyskland.

I morges klokken 06.58 skete der et jordskælv 24 kilometer ud for kysten ved Thyborøn. Skælvet var så kraftigt, at det blandt andet kunne mærkes i Hurup i Thy, hvor flere borgere har henvendt sig til De Nationale Geologiske Undersøgelser for Danmark og Grønland (GEUS) for at fortælle om morgenens rystelser. Seniorforsker Trine Dahl-Jensen fra GEUS fortæller til TV2 Nord, at der har været tale om et relativt kraftigt skælv, som målte 3,4 på den lokale Richterskala. - Det er så kraftigt, at man kan mærke, at sengen skubber sig, eller der er ting, der rasler eller falder ned fra hylderne. Det er ikke noget, der forretter de store ødelæggelser, så der er ingen grund til panik, forklarer Trine Dahl-Jensen. Hun fortæller, at dagens skælv kunne måles i det sydlige Norge og i det nordlige Tyskland. - Der sker jævnligt mindre skælv i samme område som i morges, men det er ikke så tit, at skælvene er så kraftige som det i dag. Det seneste kraftige skælv i området var 19. februar 2010, hvor skælvet målte 4,3 på Richterskalaen, hvilket er ti gange kraftigere end dagens skælv. Det kunne blandt andet mærkes i Aalborg og Skagen, forklarer Trine Dahl-Jensen. Hun opfordrer borgere, der har mærket noget i morges, om at indberette det til GEUS, så der kan analyseres videre på dagens jordskælv i Nordsøen. Indberetningen kan ske her - Det er både relevant og interessant for vores arbejde, så jeg håber, at folk vil kontakte os, siger Trine Dahl-Jensen. Hun fortæller, at det kraftigste jordskælv, der endnu er målt på dansk grund, skete i Kattegat i 1985 - og det skælv målte 4,7 på Richterskalaen.